**Solstițiu**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ca-ntr-un tangaj între sordid și cast

Pe un ocean lipsit de echilibru,

Ne redresăm doar folosind balast

Și-având Cuvântul vieții drept calibru.

Striviți vremelnic între „nu” și „da”,

Într-un raport care mereu se schimbă,

Lumina-n viață o putem doza

Mutând cursorul ce pe ea se plimbă.

Spre maxim noapte, sau spre maxim zi

Mutăm cursorul către un solstițiu,

Și ce vom căuta vom și găsi

Ca rezultat acestui exercițiu.

Nimic nu poate fi eliminat,

Căci doar prin zi și noapte curge timpul,

Însă raportul poate fi schimbat

Dacă ne-alegem bine anotimpul.

Mergând spre „da”, spre „bine”, spre „corect”

Și căutând trăirea în lumină,

Intrăm pe-al slavei veșnice traiect,

Spre ’Mpărăția care o să vină.

Și straiul din contraste vii țesut

Se va schimba, găsindu-și puritatea,

Intrând într-un solstițiu absolut

Cu ziua lungă cât...eternitatea!

Simion Felix Marțian